Kom maak Fraserburg weer mooiFraserburg in die Karoo, Noord-Kaap. Foto: Facebook via My spore lê op Fraserburg/Daniël Lötter Fraserburg in die Noord-Kaap reël ŉ massa-byeenkoms waar huidige en oud-inwoners van dié Karoo-dorpie die dorp weer mooi en heel gaan maak tydens die sestigste herdenking van die NG Kerk op die dorp. Daniël Lötter, projekbestuurder, sê die dorp is soos baie ander swaar getref deur die gevolge van droogte, armoede, werkloosheid en ontvolking van die platteland. “Dis ŉ geskiedkundige dorp met unieke argitektoniese skatte, waarvan die “Peperbus” een van die belangrikste is. Die Perperbus is ŉ uitsonderlike gebou en enig in sy soort in Suid-Afrika. Die enigste ander vorm van hierdie argitektuur staan in Zwolle in Nederland. Die Peperbus is vir geslagte reeds die simbool van ons dorp,” het hy gesê. Volgens is ŉ Facebook-blad vir Fraserburg, genaamd My spore lê op Fraserburg, geskep om oud- en nuwe inwoners van die dorp saam te snoer met foto’s, stories en herinneringe. “Die Facebook-gemeenskap is baie aktief met lede wat in Taiwan, Kanada, Ierland en regoor Suid-Afrika woon.” Hy vertel die strukture van die dorp het oor die afgelope jare erg bouvallig geraak en veroorsaak dat die dorp agteruitgaan. Talle huisies wat leeg staan, het ook vervalle geraak. “Uit die sosiale media-gemeenskap het die gedagte ontstaan om Fraserburgers te nooi na ŉ saamtreknaweek waar elkeen gaan inklim en regmaak waar hulle kan. Dit is ŉ geleentheid waar elkeen sy herinneringe kom hernu, graaf, troffel en besem gaan vat en skoonmaak, regmaak en mooimaak.” Dit sluit ook die iedee in om aan dorpenaars die geleentheid te bied om ŉ inkomste te verdien eerder as om op maatskaplike toelaes staat te maak. Almal wat die fees bywoon, word ook gevra om plaaslik te koop, plaaslike ondernemings te ondersteun en terug te ploeg in die gemeenskap. Die sestigste herdenking van die inwyding van die NG Kerk in die middel van die dorp word ook gevier. Daar is reeds ver gevorder met die elektroniese optekening van die doopregister sedert dorpstigting in 1851. Die unieke rol wat twee dorpenaars, Ds. P. D. Rossouw en Henry Cooper (Samuel Zwaartman) gespeel het in die vroeë ontstaangeskiedenis van die Afrikaanse taal, sal ook gevier word. Danksy ŉ skenking van R100 000 deur ŉ Kaapstadse finansieringsmaatskappy, word beplan om die “Voetspore vir Fraserburg Aksie” ŉ volhoubare proses te maak wat uiteindelik uitgebrei sal word om vaardigheidsontwikkeling en werkskepping te bevorder. Die onderskeie boereverenigings, landbougenootskap en koöperasie is reeds ten nouste betrokke. Die viering vind plaas van 28 April tot 2 Mei. Besoek die My spore lê op Fraserburg se Facebook-blad.